Meisies ook die slimmer geslag, toon navorsingFoto: Pixabay Nuwe navorsing van die Universiteit Stellenbosch het nou vasgestel dat meisies beter vaar op skool én op universiteit as hul manlike eweknieë. Dr. Nic Spaull en dr. Hendrik van Broekhuizen, lede van die navorsingsgroep ReSEP by die Universiteit Stellenbosch (US), sê dié navorsing bewys meisies leer baie vinniger as seuns – en dít geld boonop vir die meeste middel- en hoë-inkomstelande. Spaull en Van Broekhuizen se studie, getiteld The ‘Martha Effect’: The compounding female advantage in South African higher education, is onlangs in die akademiese werkstuk Stellenbosch Working Paper Series gepubliseer. Dié reeks word deur die departement Ekonomie en die Buro vir Ekonomiese Navorsing aan die US uitgegee. Die navorsers het gekyk na groot nasionaal verteenwoordigende opnames wat in 2011 en 2015 gedoen is. Dié opnames toon dat meisies in gr. 4 ŉ volle jaar voor hul manseweknieë is wanneer dit by lees kom. In gr. 5 is hulle sowat 40% van ŉ jaar van leer voor seuns in wiskunde. Seuns vaar egter beter as meisies in wiskunde en wetenskap in matriek. Die navorsers het verder probeer vasstel of meisies se prestasies op skool ook op universiteit herhaal word. Hiervoor het hulle data van die Hoëronderwysbestuursinligtingstelsel gebruik om alle matrikulante van 2008 (altesaam 112 402) wat universiteit toe gegaan het, te identifiseer en vir ŉ tydperk van ses jaar (2009-2014) te volg. Die navorsers kon ook gedetailleerde inligting oor alle studente se uitslae wat deur die departement van basiese onderwys en die departement van hoër onderwys en opleiding ingesamel is, gebruik. “Ons het afdoende bewyse gevind van ŉ groot vrouevoorsprong, in terme van prestasie, wat steeds by elke hindernis van die hoëronderwysproses groei,” sê die navorsers. “Om spesifiek te wees, relatief tot hul manseweknieë het ons gevind dat 27% meer vroue vir universiteit gekwalifiseer het, 34% meer vir universiteit inskryf, 56% meer enige voorgraadse kwalifikasie voltooi en 66% meer ŉ baccalaureusgraad verwerf. Dit is ondanks die feit dat omtrent gelyke getalle seuns en meisies hul skoolloopbaan begin.” Die navorsers sê nog ŉ interessante bevinding is die groot afname vanaf matriek tot by die verwerwing van ŉ graad. “Vir elke 100 meisies in matriek is daar net 85 seuns in matriek. En vir elke 100 meisies in matriek sal slegs agt binne ses jaar ŉ voorgraadse kursus voltooi, met selfs laer getalle vir mans – slegs vyf. Ons het bevind dat hierdie groot vrouevoorsprong gehandhaaf word nadat prestasie op skoolvlak in ag geneem is. Dit is die geval vir alle subgroepe van ras, ouderdom, sosio-ekonomiese status, provinsie van herkoms en die instelling waar studente gestudeer het.” Die navorsers sê dié statistieke is nie omdat vroue bloot “makliker” studierigtings as mans kies nie. “Ons het na 19 studierigtings gekyk en bevind dat vroue aansienlik meer geneig is om ŉ graad in 12 van die 19 vakgebiede te verwerf, dikwels met beduidende resultate, en aansienlik minder geneig om ŉ graad in vyf van die 19 velde te behaal. “Dit is egter meestal toe te skryf aan die feit dat hulle nie toegang tot die tradisioneel ‘manlike’ programme het nie, en nie weens laer voltooiingsyfers sodra hulle die program begin volg nie. Slegs in ingenieurswese en rekenaarwetenskap vaar vrouestudente swakker as hul manseweknieë wanneer hulle vir die kursus aanvaar is.” Die navorsers sê een van hul mees interessante bevindings was dat vroue altyd en oral 20% minder geneig as hul manseweknieë is om hul kursus te staak, selfs nadat aspekte soos studierigting, ras, ouderdom, sosio-ekonomiese status, plek of instelling in ag geneem is – waaronder vakgebiede soos ingenieurswese en rekenaarwetenskap. Dís ook nie net ŉ Suid-Afrikaanse tendens nie, sê hulle. “Die opkoms van ŉ vrouevoorsprong op skool en universiteit is ŉ wêreldwye tendens onder middel- en hoë-inkomstelande. In die 33 lande wat deel vorm van die organisasie vir ekonomiese samewerking en ontwikkeling ̶ hoofsaaklik ŉ klub van ryk lande ̶ word 58% van alle baccalaureusgrade aan vroue toegeken. In Suid-Afrika is dit 61%.” Die navorsers sê hulle weet nog nie hoekom dit die geval is nie, maar die beste internasionale bewyse dui daarop dat meisies beter presteer wanneer dit kom by dinge soos selfbeheersing, selfmotivering, betroubaarheid, gesellig wees, persepsies van selfwaarde, lokus van beheer, tydsvoorkeur, en die vermoë om langer vir ŉ beter beloning te wag.